Per Nadal comprar en el comerç local té com a premi un cotxe híbrid
19 de desembre 2018

### 

![](/media/yx0ftbnk/38_c_campanasorteonavidad.jpg) 

El Consell Assessor de Comerç, va aprovar en la sessió de data 17 d'abril de 2018 la realització d'una campanya de dinamització comercial durant la campanya nadalenca amb la finalitat d'impulsar les compres nadalenques i per tant promocionar el comerç del municipi durant estes dates.

  

El regidor de Comerç, Sergio Moreno, ha explicat que "**enguany tenim la novetat de sortejar un vehicle híbrid. S'han destinat 225.000 tiquets, 800 cartells, 2.500 fulls de mà. El cotxe s'exposarà en els mercats nadalencs que s'inauguren el dia 20 de desembre i romandrà allí fins que acaben estos mercats, després es traslladarà als mercats interiors. La data de la campanya del sorteig és del 21 de desembre al 12 de gener i el sorteig es realitzarà el 23 de gener**".

  

"**La dinàmica del sorteig serà la següent: es repartiran tiquets als comerços, que s'espera que siguen uns 800 aproximadament, els clients emplenaran els bitllets i els introduiran en les urnes, que hi haurà en tots els comerços**", ha indicat el regidor, que ha afirmat que esta iniciativa és "**un toc d'atenció a la ciutadania en general perquè tinguen un premi atractiu. És una novetat i esperem que amb la iniciativa el comerç local es veja reforçat i incremente les seues vendes en esta campanya de nadal**".

  

A més, l'edil ha informat de les dates dels mercats nadalencs. "**Del 20 al 25 estaran a Sagunt i al Port del dia 2 al 6 de gener, a part enguany tenim també la campanya del concurs d’aparatisme, en la qual han participat al voltant de 25 comerços. Es farà una ruta d'aparadors, a més del seu corresponent premi"**.

  

L'Ajuntament de Sagunt donarà publicitat de la present campanya a través de la seu electrònica de l'Ajuntament de Sagunt (www.aytosagunto.es), en els Taulers d'Anuncis Municipals i en la pàgina web del Portal del Comerciant de l'Ajuntament de Sagunt (www.sagunto.portaldecomerciante.com).

  

Esta campanya, consistirà en la realització "**d'un sorteig**" en el qual es repartirà un regal de gran notorietat entre les persones que compren durant el període comprés entre el 21 de desembre de 2018 i 12 de gener de 2019, tots dos inclosos, en qualsevol dels comerços de Sagunt. L'objectiu serà promocionar, dinamitzar i activar el xicotet i mitjà comerç així com incentivar les compres i premiar la fidelitat dels clients que realitzen les seues compres durant la campanya de nadal, així com reduir la fugida de despesa cap a altres localitats i augmentar la notorietat i importància del comerç de la localitat.

  

Podrà participar en esta promoció qualsevol establiment comercial, amb domicili social a Sagunt, que mostre el seu desig a participar en la mateixa mitjançant la col·locació del material publicitari facilitat per l'Ajuntament en els seus aparadors i accepte la totalitat de les bases contingudes en estes.

  

De la mateixa manera, per a participar en esta campanya els clients, majors d'edat, hauran de realitzar les seues compres en els establiments emplenant el bitllet de participació que els proporcionarà el comerç, i una vegada emplenat haurà de ser depositat en l'urna existent en el mateix comerç. No podran participar-hi els familiars directes dels titulars dels comerços participants, així com els empleats d'estos.

  

Els bitllets s'emplenaran amb les dades del/la participant, nom i cognoms, DNI, domicili, telèfon de contacte, i hauran de portar l'encuny de l'establiment en el qual s'han realitzat les compres i en el qual siga visible el nom de l'establiment.

  

El sorteig començarà amb l'extracció d'un únic bitllet. El contacte serà telefònic, deixant-se sonar el telèfon 7 tons, en cas de no contestar l'interessat en este temps, es procedirà a l'extracció d'un nou bitllet fins al lliurament del premi. No s'admetran com a vàlids contestadors automàtics o bústies de veu.

  

El bitllet premiat serà elegit en acte públic davant el Secretari de la Corporació local o persona en qui delegue, que donarà fe pública de la realització del sorteig celebrat el 23 de gener de 2019 a les 12 h al pati porticat del Mercat Municipal de Sagunt situat en la plaça Cronista Chabret de Sagunt.

  

L'Ajuntament de Sagunt comunicarà el mateix dia 23 de gener de 2019 el bitllet premiat del sorteig i donarà publicitat a través de la seu electrònica de l'Ajuntament de Sagunt (www.aytosagunto.es), en els Taulers d'Anuncis Municipals i en la pàgina web del Portal del Comerciant de l'Ajuntament de Sagunt (www.sagunto.portaldecomerciante.com) així com el lloc i el termini per a fer efectiu el premi d'este.​

​​

*   [](http://www.facebook.com/sharer.php?u=https://aytosagunto.es/va/actualitat/per-nadal-comprar-en-el-comerc-local-te-com-a-premi-un-cotxe-hibrid/ "Facebook")
*   [](http://twitter.com/share?url=https://aytosagunto.es/va/actualitat/per-nadal-comprar-en-el-comerc-local-te-com-a-premi-un-cotxe-hibrid/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/per-nadal-comprar-en-el-comerc-local-te-com-a-premi-un-cotxe-hibrid/ "Linked In")
*   [](mailto:?body=https://aytosagunto.es/va/actualitat/per-nadal-comprar-en-el-comerc-local-te-com-a-premi-un-cotxe-hibrid/)